input: NÕUKOGU OTSUS (ÜVJP) 2015/202,
  9. veebruar 2015,
  millega muudetakse otsust 2010/656/ÜVJP, millega uuendatakse Côte d'Ivoire'i vastu suunatud piiravaid meetmeid
  EUROOPA LIIDU NÕUKOGU,
  võttes arvesse Euroopa Liidu lepingut, eriti selle artiklit 29,
  ning arvestades järgmist:
  (1)
  Nõukogu võttis 29. oktoobril 2010 vastu otsuse 2010/656/ÜVJP (1).
  (2)
  Siserepressioonideks kasutada võidava varustuse müügi, tarnimise, üleandmise või ekspordi suhtes kehtestatud keelule tuleks lisada erand, et võimaldada teatavate esemete müüki, tarnimist või eksporti, mida kasutatakse kaevandamisel või infrastruktuuri projektides üksnes tsiviilotstarbel.
  (3)
  Kõnealuse meetme rakendamiseks on vaja täiendavaid liidu meetmeid,
  ON VASTU VÕTNUD KÄESOLEVA OTSUSE:
  Artikkel 1
  Otsusele 2010/656/ÜVJP lisatakse järgmine artikkel:
  „Artikkel 1a
  Artiklit 1 ei kohaldata teatava siserepressioonideks kasutada võidava varustuse müügi, tarnimise, üleandmise või ekspordi suhtes, kui seda kasutatakse kaevandamisel või infrastruktuuri projektides üksnes tsiviilotstarbel, tingimusel et eksportiva liikmesriigi pädevad asutused annavad selleks juhtumipõhiselt loa.”
  Artikkel 2
  Käesolev otsus jõustub järgmisel päeval pärast selle avaldamist Euroopa Liidu Teatajas.
  Brüssel, 9. veebruar 2015